32000R2630
L 302/35
JURNALUL OFÍCIAL AL UNIUNII EUROPENE
REGULAMENTUL (CE) NR. 2630/2000 AL COMISIEI
din 30 noiembrie 2000
de modificare a Regulamentului (CE) nr. 1420/1999 al Consiliului de stabilire a normelor și procedurilor comune care trebuie aplicate transporturilor de anumite tipuri de deșeuri din Comunitatea Europeană către Bahrain, Haiti, Honduras, Libia, Namibia, Qatar, Uzbekistan și Vatican
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 259/93 al Consiliului din 1 februarie 1993 privind supravegherea și controlul transporturilor de deșeuri în interiorul, la intrarea și la ieșirea din Comunitatea Europeană (1), astfel cum a fost modificat ultima dată prin Decizia 1999/816/CE a Comisiei (2), în special articolul 17 alineatul (3),
întrucât:
(1)
În luna ianuarie, Comisia Europeană a adresat o „notă verbală” tuturor țărilor nemembre ale OCDE [precum și Ungariei și Poloniei, care nu aplică deocamdată Decizia OCDE C(92) 39 final]. Scopul acestei „note verbale” era triplu: (i) informarea acestor țări cu privire la noile regulamente comunitare; (ii) solicitarea confirmării pozițiilor respective menționate în anexele la cele două regulamente; (iii) obținerea unui răspuns din partea acelor țări care nu l-au oferit în 1994.
(2)
Dintre țările care au oferit răspuns, următoarele au notificat Comisiei că nu doresc să primească transporturile de deșeuri enumerate în anexa II la Regulamentul (CEE) nr. 259/93:
1.
Bahrain (răspuns din 29 februarie 2000);
2.
Haiti (răspuns din 1 martie 2000);
3.
Honduras (răspuns din 23 martie 2000);
4.
Libia (răspuns din 22 februarie 2000);
5.
Namibia (răspuns din 20 februarie 2000);
6.
Qatar (răspuns din 9 mai 2000);
7.
Uzbekistan (răspuns din 6 martie 2000);
8.
Vatican (răspuns din 16 martie 2000).
(3)
În conformitate cu articolul 17 alineatul (3) din Regulamentul (CEE) nr. 259/93, comitetul instituit în temeiul articolului 18 din Directiva 75/442/CEE a Consiliului din 15 iulie 1975 privind deșeurile (3), astfel cum a fost modificată ultima dată prin Decizia 96/350/CE a Comisiei (4), a fost notificat la 19 iunie 2000 cu privire la cererea oficială prezentată de aceste țări.
(4)
Pentru a lua în considerare noua situație a acestor țări, este necesar să se modifice Regulamentul (CE) nr. 1420/1999 al Consiliului (5) de stabilire a normelor și procedurilor comune care trebuie aplicate transporturilor de anumite tipuri de deșeuri,
ADOPTĂ PREZENTUL REGULAMENT:
Articolul 1
Regulamentul (CE) nr. 1420/1999 se modifică după cum urmează:
1.
Următoarele țări sunt adăugate la cele enumerate în anexa A, însoțite de mențiunea „Toate tipurile”:
„Bahrain, Haiti, Honduras, Libia, Namibia, Qatar, Uzbekistan și Vatican”.
2.
Următoarele țări sunt scoase de pe lista din anexa B:
„Bahrain, Haiti, Honduras, Namibia, Qatar, Uzbekistan și Vatican”.
Articolul 2
Prezentul regulament intră în vigoare în a douăzecea zi de la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 30 noiembrie 2000.